CELEX: 62014TN0494
Language: el
Date: 2014-06-30 00:00:00
Title: Υπόθεση T-494/14: Προσφυγή της 30ής Ιουνίου 2014 — Klymenko κατά Συμβουλίου

1.9.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 292/51
            
         Προσφυγή της 30ής Ιουνίου 2014 — Klymenko κατά Συμβουλίου
   (Υπόθεση T-494/14)
   2014/C 292/63
   Γλώσσα διαδικασίας: η αγγλική
   
      Διάδικοι
   
   
      Προσφεύγων: Oleksandr Klymenko (Κίεβο, Ουκρανία) (εκπρόσωποι: M. Shaw, QC και I. Quirk, Barrister)
   
      Καθού: Συμβούλιο της Ευρωπαϊκής Ένωσης
   
      Αιτήματα του προσφεύγοντος
   
   Ο προσφεύγων ζητεί από το Γενικό Δικαστήριο:
   
               —
            
            
               να ακυρώσει την απόφαση 2014/216 και τον κανονισμό 381/2014 με άμεση ισχύ καθόσον αφορούν τον ίδιο και
            
         
               —
            
            
               να καταδικάσει το Συμβούλιο στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής του, ο προσφεύγων προβάλλει τέσσερις λόγους.
   
               1.
            
            
               Με τον πρώτο λόγο, ο προσφεύγων προβάλλει προσβολή των δικαιωμάτων του άμυνας και του δικαιώματός του σε αποτελεσματική ένδικη προστασία, δεδομένου ότι ο ίδιος δεν γνώριζε ότι διεξαγόταν έρευνα εις βάρος του, βάσει της οποίας περιελήφθη στον κατάλογο των προσώπων, οντοτήτων και οργανισμών που υπόκεινται στα προσβαλλόμενα περιοριστικά μέτρα, και ότι δεν του παρασχέθηκαν λεπτομέρειες γι’ αυτήν ούτε από το Συμβούλιο, ούτε από τις ουκρανικές αρχές. Περαιτέρω, ο προσφεύγων υποστηρίζει ότι δεν του γνωστοποιήθηκαν οι λόγοι της εγγραφής του ονόματός του στον κατάλογο ούτε, ως εκ τούτου, του δόθηκε η δυνατότητα να υποβάλει τις παρατηρήσεις του.
            
         
               2.
            
            
               Με τον δεύτερο λόγο ο προσφεύγων προβάλλει πρόδηλη πλάνη εκτιμήσεως των στοιχείων, δεδομένου ότι, βάσει των πραγματικών περιστατικών, αποδεικνύεται ότι ο προσφεύγων καταπολέμησε τη διαφθορά όταν ασκούσε δημόσιο αξίωμα στην Ουκρανία και ότι δεν ενεπλάκη σε υπεξαίρεση κρατικού χρήματος.
            
         
               3.
            
            
               Με τον τρίτο λόγο ο προσφεύγων προβάλλει μη αιτιολόγηση, μη πλήρωση των κριτηρίων του άρθρου 1, παράγραφος 1, της αποφάσεως 2014/119 και κατάχρηση εξουσίας, δεδομένου ότι οι λόγοι εγγραφής του ονόματός του στον κατάλογο είναι ασαφείς και μη ειδικοί. Ο προσφεύγων υποστηρίζει ότι το Συμβούλιο δεν απέδειξε, ως εκ τούτου, ότι αυτός εμπίπτει στα κριτήρια του άρθρου 1, παράγραφος 1, της αποφάσεως 2014/119, γεγονός που ισοδυναμεί με κατάχρηση εξουσίας.
            
         
               4.
            
            
               Με τον τέταρτο λόγο ο προσφεύγων προβάλλει προσβολή του δικαιώματός του περιουσίας και παραβίαση της αρχής της αναλογικότητας, δεδομένου ότι η δέσμευση των κεφαλαίων του συνιστά μη αναγκαία και δυσανάλογη επέμβαση στο δικαίωμά του ιδιοκτησίας.